# aradi színházi sajtó

az első világháború előtt, 1899–1902 között Herczeg Jenő szerkeszt Aradon Magyar Művészet c. „szöveges színlapot”, a címet nyilvánvalóan Neuhausz Ernőtől kölcsönözvén, a mintegy másfél évtizeddel korábban Temesvárott alapított és időközben megszűnt színházi lap szerkesztőjétől. Bruckner Lajos hetilapja, az Aradi Színházi Élet következett 1913–1914-ben, amely később művészeti, társadalmi és közgazdasági kiadvánnyá alakult, hogy 1918-ban újabb hetilap csatlakozzék a sorhoz: László B. Jenő és Mayer Béla Aradi Színpada. Ennek szerkesztését a háború után Papp Andor vette át és jelentette meg a húszas évek végéig megváltozott c. (Erdélyi Magyar Színpad) és kiszélesített tematikával. A Szezon, a Kölcsey Egyesület hivatalos lapja 1919-ben jelent meg Boda Jenő és Kócsy Jenő szerkesztésében, amely nemcsak színházi, hanem irodalmi, művészeti anyagot és divatot is tartalmazott. 1921-től Gonda Ernő Színház c. hetilapja indult átfogóbb hazai és nemzetközi színházi anyaggal és folytatásos színházi regénnyel. 1928-ban jelent meg Salgó Pál lapja a Színház, amely valamivel később Színház-Világra változtatta nevét. A harmincas évek végén ismét Kócsy Jenő szerkesztett képes irodalmi és kritikai szemlét Társaság c.