# ASSITEJ
(Association Internationale du Théâtre pour l’Enfance et pour la Jeunesse; Gyermek- és Ifjúsági Színházak Nemzetközi Szövetsége)

a gyermek- és ifjúsági színjátszás 1965. jún. 7-én Párizsban létrehozott nemzetközi szervezete. Az eleinte két, 1972 óta háromévenként mindig más országban tartott közgyűlés értékeli az előző időszak tevékenységét, előterjeszti a következő munkatervét, újraválasztja a tisztviselőket. Az elnöki posztot először az angol Gerald Tyler, legtovább az egykori NDK-ból Ilse Rodenberg, 1993 óta az ausztrál Michael Fitzgerald tölti be. A főtitkár 1965–90-ben az ASSITEJ alapítótagja, Rose-Marie Moudouès, azóta a dán Michael Ramlse. Az ASSITEJ tevékenységének célja nemzetközi konferenciák, fesztiválok, szakmai szemináriumok rendezésével, különböző kiadványok, színdarabok, szövegkönyvek megjelentetésével, terjesztésével a nemzeti gyermek- és ifjúsági színjátszás támogatása, művészi színvonalának emelése, szakemberek tapasztalatcseréje. Az ASSITEJ archívuma Frankfurtban van, hivatalos nyelve a francia, az angol és az orosz. Az ASSITEJ Magyar Központja 1971. dec. 20-án tartotta alakuló ülését. Elnöknek Gyárfás Miklóst, ügyvezető titkárnak Kárpáthy Gyulát választották meg. Az elnöki tisztséget 1978-tól Nyilassy Judit látja el, az ügyvezető titkár 1985 óta Meczner János.