# Huszár Károly; Hochstein

(Bp., 1884. szept. 3.–Tokió, 1940.?): színész. Biztosítási tisztviselő volt, majd elvégezte az Országos Színészegyesület színiiskoláját. 1905-ben lépett először színpadra a Városligeti Színkörben, 1906-ban tagja a Thália Társaságnak, majd a Népszínházban és a Magyar Színházban játszott. 1910-től a Modern Színpad Nagy Endre Kabaréjának tagja, itt vette fel a Pufi becenevet, amelyet haláláig viselt. 1919-ben Berlinben, 1923-tól 1928-ig az USA-ban Charles Puffy néven némafilmekben kapott feladatokat. A harmincas években ismét itthon játszott filmekben, kabarékban. 1940-ben ismét az USA-ba indult. Egyes források szerint útközben, Tokióban hunyt el. A joviális, mérges, hirtelenharagú, kövér emberek sok változatával szórakoztatta közönségét. Rádió-előadásai könyvalakban is megjelentek, Egy kövér ember meséi c. (1935). F.Sz. Gladiátorfőnök (Shaw: Androklesz és az oroszlán); Bigredon (Bernard: A kis kávéház); A kenyér (Maeterlinck: A kék madár); Hájas Muki (Csepreghy F.: A piros bugyelláris).

HUSZÁR KÁROLY