# Carina Anna; Gschmeidler

(Bécs, 1839. nov. 15.–Bp., 1885. máj. 7.): énekesnő (szoprán). Osztrák származású. Bécsben zongorázni tanult, énekesként Mathilde Marchesi növendéke. 1863-ig német színpadokon szerepelt, majd 1870-ig a Nemzeti Színház vezető drámai szopránja. Férjhezmeneteléig, 1878-ig – amikor elhagyta a színpadot – rendszeresen fellépett itt vendégként. Később csak hangversenyeken énekelt, változatlanul nagy sikerrel. Leonora (Beethoven: Fidelio) megformálásával tradíciót teremtett; Margit alakításának köszönhető a Faust (Gounod) példátlan sikere is. Erkel Ferenc neki szánta Lóra szerepét (Dózsa), amelyet a bemutatón ő énekelt. Több nyelven beszélő, rendkívül művelt, szerény művésznő volt. F.Sz. Norma (Bellini); Donna Anna (Mozart: Don Giovanni); Elza (Wagner: Lohengrin); Erzsébet (Erkel F.: Hunyadi László).