# Rózsahegyi Kálmán

(Endréd, 1873. okt. 6.–Bp., 1961. aug. 27.): színész, színészpedagógus. Rózsahegyi Ödön vidéki színész fia. A SzAk-t 1893-ban végezte el. 1892-ben Dobó Sándor társ.-ánál kezdte pályáját, majd 1893–96-ban Debrecenben, 1896–98-ban Kolozsvárott működött. 1898-ban a Magyar, 1900-ban a Nemzeti Színházhoz szerződött, de az 1910-es, 1920-as években népszerű kabarészínész is volt. 1915–1917 között a Modern Színpadon, 1917-től 1922-ig az Apolló Kabaréban játszott. 1920–1922 között az Apolló műv.-i vez.-jeként, 1922-ben az Emke Kabaré ig.-jaként is működött. 1935-ben nyugdíjazták. 1926-ban az USA-ban vendégszerepelt. Fellépett bp.-i magánszínházakban is 1908-ban, majd 1923-ban a Városligeti Színkörben, 1926-ban, 1929-ben, 1933-ban, 1935-ben, 1941-ben a Magyar, 1925-ben, 1931-ben a Városi, 1927–28-ban, 1930-ban, 1935-ben, 1937-ben a Belvárosi, 1935-ben az Andrássy úti, 1936-ban a Budai Színkörben, 1936-ban a Művész, 1938-ban a Pesti, 1939-ben a Royal, a Víg-, 1940-ben az Andrássy Színházban. Származása miatt a II. világháború idején nem szerepelhetett. 1945-ben Major Tamás nem engedte visszatérni a Nemzeti Színházba. Csak néhány alkalommal léphetett színpadra. 1945-ben a Pesti, 1945-ben és 1948-ban a Víg-, 1946-ban a Magyar, 1952-ben a Fővárosi Operett-, 1951-ben és 1955-ben a Madách Színházban, 1954-ben a Kamara Varietében játszott. 1909-ben színészképző iskolát nyitott, és öt évtizeden keresztül számos kitűnő színészt nevelt. Széles skálájú művész volt. Operettekben kezdte pályáját, népi és parasztfigurák ábrázolásában utolérhetetlen volt, de közvetlen, természetes játékával, humorával bohózatokban és klasszikus vj.-okban is sikerrel szerepelt. 1932–1956 között számos filmszerepet kapott. A Nemzeti Színház örökös tagja (1923), kiváló művész (1960). F.Sz. Sírásó (Sh.: Hamlet); Bolond (Sh.: Lear király); Gobbo (Sh.: A velencei kalmár); Scapin (Molière: Scapin furfangjai); Jakab mester (Molière: A fösvény); Constantin abbé (Halévy); Baracs Matyi (Gárdonyi G.: A bor); Gonosz Pista (Tóth E.: A falu rossza); Pusztabíró (Csepreghy F.: A sárga csikó); Szellemfi (Szigligeti E.: Liliomfi); Tiborc (Katona J.: Bánk bán); Béni bácsi (Huszka J.: Gyergyói bál); Berci bácsi (Móricz Zs.: Rokonok). Könyve: Zörög a haraszt... (Vidám vadásztörténetek, 1942).

RÓZSAHEGYI KÁLMÁN – Baracs Matyi (Gárdonyi G.: A bor)