# Köpeczi Bócz István

(Bp., 1919. nov. 11.–Bp., 1978. márc. 30.): festő- és grafikusművész, díszlet- és jelmeztervező. Művészeti tanulmányait a bp.-i Iparművészeti Iskolán, a Képzőművészeti Főiskolán – Aba Novák Vilmos, Szőnyi István, Bernáth Aurél, Elekffy Jenő tanítványaként – és a Pázmány Péter Tudományegyetem művészettörténeti szakán végezte. 1945 után az Iparművészeti és a Képzőművészeti Főiskola tanára volt. 1949-től több fővárosi színház számára készített díszlet- és jelmezterveket, de filmekben is dolgozott. 1956-tól a Madách Színház tagja volt. Színházi és filmplakátokat, könyvillusztrációkat készített. Színházi tervezőművészetének a festői és grafikai invenciók, gazdag színhatású, dús fantáziájú, olykor ironikus-játékos jelleg és építőkészség az összetevői. Kiállításokon is szerepelt. Novi Sadban 1972-ben első díjat kapott. 1969-ben Jászai Mari-díjjal tüntették ki. F.T. Schiller: Don Carlos; Goldoni: A hazug; Molière: Scapin furfangjai; Sh.: Ahogy tetszik, Téli rege; Dürrenmatt: A nagy Romulus; Rimszkij-Korszakov: Az aranykakas; Sh.: III. Richárd; Sarkadi I.: Elveszett paradicsom.