# Gyukár Tibor

(Bp., 1940. dec. 17.– ): színész. Rózsahegyi Kálmán színiiskoláját végezte el, s a következő évadban felléptidíjas volt A Magyar Néphadsereg Színházában. 1959-től 1972-ig az Állami Déryné Színházzal bejárta az országot. Ekkor szabadfoglalkozású lett, és szinkronizálni kezdett. 1973-ban a győri Kisfaludy Színház szerződtette. 1976 óta a Vidám Színpad tagja. Színpadon főleg zenés, táncos, ill. humoros jellegű darabokban szerepelt, de láthattuk filmekben és tvj.-okban is. F.Sz. Csónakos (Molnár F.: A Pál utcai fiúk); Titusz (Nestroy: A talizmán); Lukács (Vaszary G.: Bubus). – Ir. Ez is szerelem (Írók, sorsok, 1966).