# Vidor Ferike; Wechselmann Franciska

(Bp., 1889. jún. 2.–Bp., 1970. jan. 23.): színésznő. Rákosi Szidi iskolája után az Országos Színészegyesület iskoláját 1907-ben végezte el. Első szereplése – visszaemlékezése szerint – Bihari Ákos kecskeméti társ.-ában volt. 1909-től, kisebb-nagyobb megszakításokkal, bp.-i kabarékban szerepelt. Modern Színpad, Nagy Endre Kabaréja (1909–1912), Medgyaszay Kabaré (1913–1915), Modern Színpad (1915–1916), Apolló Kabaré (1916–1920), Medgyaszay Színház (1919), Vidám Színpad (1924), Papagáj Kabaré (1925), Rakéta Kabaré (1925), Andrássy úti Színház (1927–1928), Talkie (1929), Omnia (1930), Bethlen téri Színpad (1929–1930), Képeskönyv Kabaré (1931–1932), Komikusok Kabaréja (1931–1932). Szerepelt a Royal Orfeumban, Bécsben (1920–1924) és Berlinben (1920-as évek vége) is. 1937–38-ban a Belvárosi és Művész Színházban a Független Színpad előadásain is kapott néhány szerepet. 1940–1944 között az OMIKE Művészakció közreműködője volt. 1945–49, ill. 1951–52-ben a Nemzeti Színház, 1949–1951 között a Belvárosi Színház tagja volt. 1953-tól 1959-ig a Vidám Színpadon szerepelt. A m. kabaré arculatát meghatározták cselédnótái, amelyeket második férje, Gábor Andor írt számára. Jellem- és epizódszerepekben is kamatoztatta humorát, egyéni jellemzőkészségét. Érdemes művész (1957). F.Sz. Garáné (Zilahy L.: Úrilány); Ficsorné (Kosztolányi D.–Lakatos L.: Édes Anna); Hollunderné (Molnár F.: Liliom); Anyó (Móricz Zs.: Ludas Matyi); Szekfű Borbála (Földes: Mélyszántás). Könyve: Kezitcsókolom! (visszaemlékezés, 1942). – Ir. Kedves Anyóli! (Gábor A. levelei V. F.-nek, 1988).

VIDOR FERIKE