# Kiss Irén

(Ugra, 1869. márc. 1.–Bp., 1942. febr. 25.): színésznő. 16 éves korától műkedvelő előadásokon játszott, de hivatásos színészként 1891-ben lépett fel először Debrecenben. Itt 10 évig szerepelt. 1901-ben átszerződött Kolozsvárra, 1902-ben Szegedre, 1905–1911 között a Vígszínház tagja volt. 1912-ben szerződtette a Nemzeti Színház Helvey Laura helyére, később örökös tag lett. 1932-ben visszavonult a színészettől. A m. színpad egyik legjobb komikája volt. Egészséges humora főként a pletykás, házsártos öregasszonyok alakításában érvényesült. F.Sz. Szerafin (Csiky G.: A nagymama); Philaminte (Molière: A tudós nők); Kisvicákné (Móricz Zs.: Nem élhetek muzsikaszó nélkül); Kamilla (Szigligeti E.: Liliomfi).