# Szabadkai Gyermekszínház

egy évig tartó előkészület után, 1934-ben alakult az akkori Sokol Egylet keretein belül. Az első bemutatót ugyanabban az évben, dec. 1-jén tartották. A gyermekszínház megteremtője, első vezetője Oton Tomanić (Oto Tomandl) mérnök, aki bábtanfolyamot végzett Ljubljanában. Abban az időben kizárólag marionettbábokkal dolgoztak. Tomanić mintegy száz színdarabot írt. A háborúban, 1941-ben a bábszínház teljes készletét megsemmisítették. 1946-ban, ismét Tomanić mérnök segítségével újra indult a bábszínház munkája. A szereplőgárda főleg diákokból állt. Ugyanez év nov. 10-én volt az első m. nyelvű bemutató. Az első hivatásos egy. az 1953–54-es évadban alakult. Általában kicsi volt a társ. létszáma, így majdnem mindegyik színész játszott mind a szerbhorvát, mind a m. nyelvű előadásokban. A hatvanas évek elején létrehozták az élő színpadot is, melynek első előadása Molnár Ferenc Pál utcai fiúk c. darabja volt. Ettől kezdve a színházban a vezető szerepet az élő színpad vette át, míg bábelőadás évente legfeljebb kétszer volt. Leginkább guignolbábokkal dolgoztak, mivel ezeket a legegyszerűbb vezetni. A színészek legtöbbje ugyanis nem ismerte a bábvezetést, amit csak fesztiválokon leshettek el, vagy vendégrendezőktől tanulhattak meg. A Gyermekszínház legutóbbi évtizedére jellemző, hogy sokat vendégszerepelt a volt Jugoszlávia tartományaiban és köztársaságaiban, a szomszédos országokban, Magyarországon, Romániában, Bulgáriában, de távolabbi országokban is, Svédországban, Lengyelországban, Ausztriában és Németországban. A színház rendszeresen részt vesz a különböző fesztiválokon, szemléken és számos egyéni, valamint kollektív díjat nyert.