# Gyarmathy, Michel; Miklós

(Balassagyarmat, 1908. jan. 13.– ): díszlet- és jelmeztervező, rendező, színházigazgató. A bp.-i Iparművészeti Főiskolán folytatott keramikus, majd grafikus, később szcenográfus szakon tanulmányokat. Az első állomás pályáján a Király Színház volt, ezt követően a Fővárosi Operettszínházban, a Budai Színkörben és a Városi Színházban működött; elsősorban a zenés szórakoztató színházak, műfajok rendezése és szcenográfiai feladatai érdekelték. 1933-ban Párizsban telepedett le, ahol pályája végéig a Folies-Bergère revüszínház grafikusa, díszlet- és jelmeztervezője, rend.-je, műv.-i ig.-ja, részvénytulajdonosa. 1961-től ő rendezte Las Vegasban a Paris-Folies revüelőadásokat is. Szcenográfiai művészetére a kiváló rajztudás, gazdag kolorit, ízléses dekorativitás jellemző.