# Delly Rózsi

(Bp., 1912. dec. 16.– ): énekesnő (szoprán). Tanulmányait Székelyhidi Ferenc tanítványaként végezte a Zak-n 1936–1940 között. 1947-ben szerződtette az Operaház, ahol Santuzza (Mascagni: Parasztbecsület) szerepében mutatkozott be. Hamarosan a színház vezető drámai szopránja lett: évtizedeken át ő volt az egyetlen Wagner-heroina. Rendkívüli hangterjedelme, kiegyenlített énektechnikája egyaránt alkalmassá tették a drámai szoprán és a drámai mezzo szerepkör betöltésére. Alakításait izzó drámai feszültség jellemezte. Nemzetközileg elismert Wagner-énekesnőként meghívást kapott a Bayreuthi Ünnepi Játékokon való fellépésre. Moszkvától, Párizson és Brüsszelen át Londonig fellépett minden jelentős európai operaszínpadon. Érdemes művész (1959) és kiváló művész (1973). F.Sz. Turandot (Puccini); Sába királynője (Goldmark K.); Eboli (Verdi: Don Carlos); Amneris (Verdi: Aida); Heródiás (R. Strauss: Salome); Brünnhilde (Wagner: A walkür, Siegfried, Istenek alkonya); Ortrud (Wagner: Lohengrin); Izolda (Wagner: Trisztán és Izolda); Uzsorásné (Petrovics E.: Bűn és bűnhődés).

DELLY RÓZSI – Amneris (Verdi: Aida)