# Ignotus; Veigelsberg Hugo

(Pest, 1869. nov. 12.–Bp., 1949. aug. 3.): író, szerkesztő, kritikus. Bp.-en a jogi egyetemet végezte el. 1891-ben A Hét, 1902-ben a Magyar Hirlap c. újság főmunkatársa lett. 1907-től a Nyugat szerk.-je volt. Számos színházkritikát írt. 1911-ben kinevezték a Nemzeti Színház drámabíráló bizottságának tagjává. 1919-ben külföldre távozott. 1923-ban Róbert Jenő bécsi és berlini színházának, 1924-ben a bécsi Neue Wiener Bühnenek dramaturgja lett. Később hazatért. 1937-ben a polgári radikális Magyar Hírlap munkatársa volt. 1938-ban ismét emigrálni kényszerült. New Yorkban telepedett le. 1948-ban halálos betegen tért haza. Könyve: Színházi dolgok (1912).