# Bodnár Sándor

(Hajdúböszörmény, 1926. febr. 1.–Bp. 1987. nov. 14.): rendező, színházi oktató. Bölcsész végzettséget szerzett, majd Debrecenben lett segédszínész. A SzAk-n Gyárfás Miklós dramaturgiai osztályának hallgatója volt. 1958-ban a Nemzeti Színházban jelentős rendezők mellett – Gellért Endre, Apáthi Imre, Várkonyi Zoltán, Ádám Ottó, Major Tamás – segédrendező és játékmester. 1966-tól a színház stúdiójának vezető tanára. Rendezései közül kiemelkedik Németh László II. József c. drámája.