# Bécsy Tamás

(Bp., 1928. aug. 28.– ): esztéta, kritikus. 1952-ben végzett a szegedi József Attila Tudományegyetem magyar szakán. Tanított általános iskolában, gimnáziumban, a Pécsi Tanárképző Főiskolán. 1978 óta egyetemi tanár az Eötvös Loránd Tudományegyetem Bölcsészettudományi Karán. Az MTA Színháztudományi Bizottságának tagja, 1987–90-ben elnöke. Az Irodalomtörténet szerkesztőbizottsági tagja. 1972-ben lett az irodalomtudományok kandidátusa, 1978-tól az irodalomtudományok doktora. Vérbeli pedagógus, rendszerező elme, tudományszervező. Fontos szerepe van a pécsi Janus Pannonius Egyetem megalapításában. A dráma lételméletével foglalkozó munkái úttörő jelentőségűek. Külföldön is publikál. József Attila-díjas (1986). F.M. A drámamodellek és a mai dráma (1974); Drámaelmélet az ontológia és esztétika határán (1978); A drámaelmélet és a dramaturgia Csokonai műveiben (1980); Az önismeret kérdései Örkény István drámáiban (1983); A dráma lételméletéről (1984); Az irodalomesztétikai tudásról (1985); Mi a dráma? (1988); A dráma esztétikája (1988); A cselekvés lehetősége (1988); A rítus és a dráma (1992).