# Óbudai Kisfaludy Színház

(1897–1944): a színházat 1896. okt.-ben Serly Lajos költségén kezdték el építeni. Az épület terveit Bernthaller Adolf és Bayer építészek készítették el. A Lajos utcában az elhagyott bőrgyári raktárból átalakított, 450 férőhelyes színház 1897. febr. 26-án nyitotta meg kapuját Kisfaludy Károly Vígjáték c. és Suppé Felsőbb leányok c. darabjával. 1897. nov.-ben azonban Serly már a színház bérbeadására kényszerült. Évente új ig., új társ. költözött az épületbe. A századfordulót megelőző két évben 1898. okt. 26-tól 1900. júl. 15-ig Kövessy Albert társ.-a játszott a színházban. Műsorán klasszikus és kortárs drámák: Madách Imre, Ibsen, Schiller, Sudermann, Szophoklész művei egyaránt szerepeltek. A drámai műveken túl operetteket – Hervé: Lili – és népszínműveket – Csepreghy F.: A sárga csikó – is bemutattak. A legnagyobb sikert Goldfaden Sulamith c. történelmi operettje aratta, amely több mint száz előadást ért meg. A századfordulót követően sem rendeződött a színház helyzete. A kezdeti igényességet egyre inkább a szórakoztató művek, zenés vj.-ok, bohózatok és népszínművek hegemóniája váltotta fel. Az igazgatók sora kísérletezett a színházzal: Kövessy Albert után Bokross József (1901–1903), Havi Lajos (1903), Kaposi Ernő (1903 és 1924–25), Pintér Imre (1921–22), Széll József (1926–1929), Miklóssy Aladár (1929–1931), Huszár Károly (1931–1932), Berkes János (1934–1935). 1925-ben Feld Irén és Forgács Rózsi Kamaraszínháza vendégszerepelt itt. 1935 ápr.-ában Erdélyi Mihály rendbehozatta az épületet, s a Józsefvárosi és Erzsébetvárosi Színház mellé harmadikként megnyitotta. 1944-ben, az ostrom alatt súlyosan megsérült az épület, amelyet 1945-ben lebontottak. – Ir. Alpár Á.: Az Óbudai Kisfaludy Színház 1892–1934 (1991).