# énekesjáték

1. olyan szórakoztató, prózai színjátéktípus, melyben énekszámok, betétek kapcsolódnak a cselekményhez. A zenés színpadi műfajoktól az különbözteti meg, hogy a zene dramaturgiai szerepe kisebb, ill. kiegészítő jellegű. A zárt zeneszámok gyakran már népszerű művek v. azok részletei. Táncbetétek is előfordulhatnak. Az énekesjáték általában vígjátéki fordulatokra épül, a közönség széles rétegeinek szórakoztatását célozza. A szereplőktől azonban a prózai feladatokénál összetettebb technikai felkészültséget követel, a színház, a társulat nagy apparátusára (zenekar, tánckar, kórus) épít; → zenésjáték; 2. régen az opera v. az operát pótló színjátéktípusok m. nyelvű megjelölésére is használták az énekesjáték kifejezést.