# Fedák Sári

(Beregszász, 1879. okt. 26.–Bp., 1955. máj. 25.): színésznő. Rákosi Szidi színésziskoláját végezte, 1900-ban lépett színpadra a Magyar Színházban. Egy évadot töltött már Pozsonyban, amikor 1900-ban a Népszínház szerződtette. A következő évadban a Magyar Színházban aratott nagy sikert, majd 1901–02-ben a Vígszínház, végül 1902–06-ban a Király Színház tagja lett. 1908-ban Berlinben, 1909-ben Bécsben, 1910-ben Londonban és Párizsban lépett fel. Hazatérése után 1909–1914 között ismét a Király Színház tagja és legnépszerűbb primadonnája lett. 1911–12-ben járt Párizsban és Bécsben. 1915–1919 között a Magyar, ill. a Vígszínház művésznője volt, majd 1920-ban a Király, 1921-ben a Vígszínház, 1923-ban a Fővárosi Operettszínház és 1924-ben ismét a Vígszínház primadonnája lett. A Tanácsköztársaság idején a forradalmi eszmék propagálója volt, ezért 1920–21-ben csak Bécsben játszhatott. 1922-ben, 1924-ben, 1925-ben, majd 1934-ben részben maga szervezte társ.-ával, részben egyedül bejárta az USA magyarlakta városait. 1929-ben és 1931-ben ismét Bécsben lépett fel. Közben 1926–27-ben a Víg-, 1928-ban a Városi és a Belvárosi Színházban, 1929–30-ban a Király, a Városi és a Magyar Színházban, 1932–33-ban a Vígszínházban játszott. 1935-ben a Royal Orfeum és a Magyar Színház, 1936-ban a Vígszínház, a Royal és a Pesti Színház színpadán játszott. 1939-ben és 1941-ben ismét a Vígszínház, 1940–41-ben a Magyar Színház is szerződtette. 1942–1944 között az Új Magyar Színház vezető színésznője volt. 1944-ben a bécsi Donausender rádió aktív munkatársa volt, ezért a népbíróság egy év börtönre ítélte. Büntetése letöltése után Nyáregyházán élt teljes visszavonultságban. Újszerű felfogásban, sajátos pózokat alkalmazva új típusú, merész lány- és asszonyalakokat állított a színpadra. Egyénisége feledtetni tudta gyenge énekhangját. Több filmben is játszott. F.Sz. Molly (Jones: Gésák); Bob herceg (Huszka J.); János vitéz (Kacsoh P.); Leányka (Verő Gy.); Rab Mátyás (Czobor K.); Ilona grófnő (Lehár F.: Cigányszerelem); Sybill (Jacobi V.); Antónia (Lengyel M.); Kamilla (Molnár F.: Farsang); Fehér Anna (Gárdonyi G.); Koltay Babu (Eisemann M.: Ezüst menyasszony); Victoria (Ellis: Vihar az egyenlítőn); Tarcali Darázs Katalin (Eisemann M.: Tokaji aszú). F.M. Útközben, 1–2. (1929). – Ir. Bános T.: Aki szelet vet... (1986); Vörös T.: A Fedák (1990).

FEDÁK SÁRI – Hübscher Kata
(Sardou: A szókimondó asszonyság)