# álarc

különböző anyagokból (fa, bőr, textília, papír stb.) készülő, emberi v. állati arcot utánzó kellék, melynek segítségével a játszó személy más lényt testesít meg. Az álarcot az őskortól napjainkig minden kultúra ismeri. A rituális álarcból fejlődött ki a színpadi álarc, melynek használatával konvencionális típusokat lehet megjeleníteni. Álarcot használtak pl. a görög színházban, az olasz commedia dell’artéban, a brechti epikus színházban (→ V-effekt), a színjátékszerű népszokásokban v. a pantomimban. Álarcot a színész arcának festésével (→ maszkírozás, sminkelés) is lehet készíteni, amennyiben az arcot jellegében megváltoztatják.