# Petőfi Színház

(1960–1964): 1960. okt. 7-én a régi Petőfi Színház helyén (Nagymező u. 22–24.) önálló zenés színház kezdte meg működését, megtartva a Petőfi Színház nevet. Vezetői Szinetár Miklós és Petrovics Emil voltak. Új típusú színházat kívántak kialakítani, amely a zenés darabok többfajta megoldásával kísérletezik. Emellett kortárs m. zenés darabok bemutatását is célul tűzték ki. 1960–1963 között Petőfi Színház közös gazdasági igazgatás alatt volt a Fővárosi Operettszínházzal. Az 1963–64-es évadban a Petőfi Színház önállósult, de az évad végén meg is szűnt. 1962 őszétől a régi színház műszaki hibái miatt a volt Magyar Színház épületében játszott a társ. Színészetünk kiválóságai voltak a színház tagjai: Feleki Kamill, Domján Edit, Psota Irén, Horváth Tivadar. Rendezőként dolgozott itt többek között Marton Frigyes, Békés András, Fábri Zoltán, Seregi László, Szendrő József. Legendás előadások születtek: Hubay M.–Ránki Gy.–Vas I.: Egy szerelem három éjszakája; Molnár F.: Üvegcipő; Burkhard: Tűzijáték; Mándy I.: Mélyvíz; Gosztonyi I.: Európa elrablása; Breffort: Irma, te édes; Mankowitz–Norman: Espresso Bongo.