# Schäffer Judit

(Bp., 1931. jan. 25.– ): jelmeztervező. Tanulmányait a bp.-i Iparművészeti Főiskolán végezte, ahol 1954-ben diplomázott Nagyajtay Teréz növendékeként. Először A Magyar Néphadsereg Színháza szerződtette (1954) ösztöndíjasként, innen 1956-ban a József Attila Színházhoz került jelmeztervezőként, ahol 1966-ig működött. 1965–1987 között a Nemzeti Színház jelmeztervezője volt. 1987-ben az Operaház vezető tervezője lett, majd 1991-től a Budapesti Kamaraszínház tagja. Sok más fővárosi és vidéki színháznak, szabadtéri színpadnak és külföldi operaházaknak is dolgozott. Rendszeresen tervezett magyar filmek, tv-játékok számára. Négy éven keresztül az Iparművészeti Főiskolán jelmeztervezést tanított. Komoly szerepe volt a hatvanas-hetvenes évek ún. magyar jelmeztervező iskolájának kibontakozásában. Művészetére elegáns formakultúra, karakterfestő készség, a legkülönbözőbb képző- és iparművészeti, népművészeti stílusok, eszközök adaptálása, ízlés, humor, irónia jellemző. Egyéni és csoportos kiállításokon gyakran szerepelt. Jászai Mari-díjas (1971), érdemes (1975) és kiváló művész (1985). F.T. id. Dumas–Planchon: A három testőr; Sh.–Brecht: Coriolanus; Vörösmarty M.: Czillei és a Hunyadiak; Madách I.: Mózes; Csehov: Ivanov; Maróti L.: Az utolsó utáni éjszaka; Sh.: Tévedések vígjátéka; Sh.: A vihar; Vörösmarty M.: Csongor és Tünde; Verdi: Traviata; Sh.: Lear király; Bartók B.: A kékszakállú herceg vára; Sh.: A velencei kalmár; Katona J.–Spiró Gy.: Jeruzsálem pusztulása; Verdi: Nabucco; Kodály Z.: Háry János. – Ir. Bőgel J.–Jánosa L.: Scenographia Hungarica (1983).