# Pesterzsébet színészete

Pesterzsébetnek nem volt kőszínháza, színházai fából épültek. 1908-tól a Török Flóris utca 70. sz. alatt működött a Műszínkör. Első ig.-ja Mezey Kálmán volt. 1910–1920 között Sziklai Jenő, 1925-től 1928-ig Kulinyi Ferenc társ.-a játszott itt. A 350 férőhelyes színházat az 1920-as évek végén lebontották. 1911-ben Kelemen Gyula a Török Flóris u. 78. sz. alatt megépíttette a Nyári Színkört (más néven Erzsébet Színház, ill. Népszínház). 1934–1939 között a Kossuth Lajos és a Kende Kanuth u. sarkán állt a Pesterzsébeti Nyári Színház, mely Darvas Ernő igazgatásával főleg operetteket játszott. (Fehér T.–Weismüller M.: Tarnócai lakodalom). Horváth Árpád 130 tagú debreceni társ.-a is vendégszerepelt itt 1937. jún. 15-től, ill. 1938. jún. 21-től.