# Kardos Andor

(Nagyvárad, 1875. máj. 1.–?): színész, színigazgató. Polgár Bélánál kezdte a pályát 1897-ben. 1901–04-ben szerepelt Pécsett mint bonviván. 1904–05-ben Krecsányi társulatánál, 1905–06-ban és 1908–09-ben Győrben, 1906–07-ben Kolozsvárott lépett fel. 1907-ben a Modern Színház Cabaret és 1908-ban Nagy Endre Modern Színpadának volt tagja. 1910–11-ben Hidvéghy Ernő stagione társ.-ának, majd 1911–1918 között a Magyar Színház művésze volt. 1923-ban a marosvásárhelyi-nagyszebeni színházak ig.-ja lett. Később a színészettől visszavonult. Színpadi szerzőként is ismert. Drámái: Bűnös szerelem (1910); Vilmos huszárok (zene: Nádor M., 1914); Babavásár (1922); Szökik az asszony (zene: Brodszky M., 1929). Fordítása: Hardt: Angyalka (1920).