# Kondor Ernő

(Balassagyarmat, 1884. márc. 26.–Bp., 1951. márc. 17.): színész, zeneszerző. 1904-ben végezte el az Országos Színészegyesület Színészképző Iskoláját, vidéken színészkedett. Váratlan örökséghez jutva, 1907. márc. 1-jén megnyitotta Fővárosi Cabaret Bonbonnière néven az első igazi pesti kabarét. Sikerült megnyernie Nagy Endre újságírót konferansziénak. Szerződtette a ligeti színkörből Somlay Artúrt, Szép Ernőt, aki csípős rigmusokat mondott, és Nyáray Antalt, a sanzon kiváló előadóját. Egy hónap múlva azonban eladta kabaréját Bálint Dezsőnek, ő maga pedig Nagyváradon, a Zöldfa-passage-ban nyitott kabarét, amely 1914-ig működött. Sok dalt írt. Hegedűvirtuózként lépett fel évekig. Élete végén töltőtolljavításból élt, nagy nyomorban.