# Kempelen Farkas

(Pozsony, 1734. jan. 23.–Bécs, 1804. márc. 26.): színházépítész, drámaíró. A 18. sz. nagy polihisztora 1755–1798 között állt állami szolgálatban, előbb a m. kamara, utóbb a m. kancellária tisztviselőjeként. A budai Várpalota átépítésének irányítása, a pozsonyi hajóhíd, a budai és a pozsonyi vár vízműve, valamint a schönbrunni szökőkútrendszer tervezése után 1786-ban kapott megbízást a budai kármelita templom színházzá alakítására. A tervek elvesztek vagy lappanganak. 1787-ben a Várszínház építésvezetője, 17 alapdíszlet tervezője és rövid ideig a pest-budai német színházak főfelügyelője. Korának egyik legismertebb mechanikusaként nemcsak híres sakkautomatáját építette meg 1769-ben, és a vakok számára szerkesztett nyomtatót 1779-ben, hanem tanulmányozta az emberi beszédet (Mechanismus der menschlichen Sprache…, Wien 1791, magyarul: 1989), és 22 évi munkával beszélőgépet is konstruált 1778-ban. Perseus és Andromeda c. egyfelvonásos melodrámájához A. Zimmermann szerzett zenét (bem. Bécs, Burgtheater 1781); Das Zauberbuch c. egyfelvonásos vígjátéka Albert szász-tescheni herceg műkedvelő előadására készült. Die wohltätige Unbekannten c. darabja elveszett. 1757–1799 között német nyelven verseket írt. Foglalkozott rézmetszéssel is. 1789-től a bécsi művészeti akadémia tagja. – Ir. K. Undger: Wolfgang von Kempelen, Zeitschrift von und für Ungern (nekrológ, 1804).