# Pethes Ferenc

(Nagykörü, 1905. aug. 8.–Bp., 1979. márc. 21.): színész. Az Országos Színészegyesület színiiskoláját 1928-ban végezte el. 1929–30-ban a miskolci, 1931-től 1937-ig az Andrássy úti, 1934–1939 között a Magyar, 1937-től 1939-ig az Andrássy, 1939–40-ben a Royal, 1940–41-ben a Fővárosi Operett-, 1941-től 1944-ig az Új Magyar Színház tagja volt. Szerepelt 1932-ben és 1936-ban a Budai Színkörben, 1933-ban, 1935–36-ban a Víg-, 1933-ban a Belvárosi Színházban, 1934-ben a Terézkörúti Színpadon, 1939-ben a Pesti Színházban, 1942-ben a Pódium Kabaréban is. 1944–1947 között nem léphetett fel. 1947–48-ban az Észak Pest Megyei Kamaraszínházban, 1949–1952 között a kecskeméti, 1952-től 1955-ig a miskolci társ. tagja volt. 1955-ben és 1959-ben a Fővárosi Operett-, 1956–1959 között a Blaha Lujza Színházban, 1959-ben és 1961-ben a Kulich Gyula Színpadon, 1959-ben az Irodalmi Színpadon, 1959–61-ben a Bartók Teremben szerepelt. 1960-tól 1968-ig a Vidám Színpad tagja volt, de 1962-ben a Déryné Színházban is kapott feladatot. Eredeti játékkészséggel és humorral, jó stílusérzékkel teremtette meg a jellemfigurákat. Érdemes művész (1954). F.Sz. Zsemlye Feri (Fényes Sz.: Vén diófa); Francia király (Kacsoh P.: János vitéz); Tiborc (Katona J.: Bánk bán); Mosolygó Menyhért (Csiky G.: Ingyenélők); Frosch (ifj. J. Strauss: A denevér); Miska főpincér (Kálmán I.: A csárdáskirálynő); Jourdain (Molière: Az úrhatnám polgár).