# Rátonyi Róbert

(Bp., 1923. febr. 18.–Bp., 1992. okt. 8.): színész. 1941–42-ben Rózsahegyi Kálmán színiiskolájába járt, majd a Zak-n folytatott hegedűtanári tanulmányokat. Közben revüszínházakban, varietékben lépett fel. 1945–1949 között játszott a Fővárosi Operett-, a Művész, a Magyar, a Vígszínházban, a Pódium Kabaréban, a Modern Színházban. 1949-től 1971-ig a Fővárosi Operettszínház, 1971-től haláláig a Thália, ill. Arizona Színház tagja volt, miközben más színházakban is vendégszerepelt. Rendkívül sokoldalú művész volt. Táncoskomikusként, az operett képviselőjeként vált népszerűvé, de prózai karakterszerepeiben is kitűnt remek jellemábrázoló képességével. Fellépett a Bábszínházban és kabaréműsorokban, volt konferanszié és Robi bohócként a gyermekek kedvence. Sokat szerepelt filmen, tv-ben, rádióban. Élete utolsó éveiben rendezett is. Előadás-sorozatokat tartott a rádióban és a televízióban a zenés műfajról. Rendszeresen publikált újságokban és hetilapokban, könyvei jelentek meg. Külföldön is népszerű volt. Fellépett a Szovjetuniótól kezdve Amerika több országában színházi egy.-ekkel, v. önálló műsoraival. Jászai Mari-díjas (1956, 1961), érdemes (1964) és kiváló művész (1985). A Fővárosi Operettszínház örökös tagja (1991). F.Sz. Biondello (Sh.: A makrancos hölgy); Eric (Priestley: Váratlan vendég); Fedotyik (Csehov: Három nővér); Englisel (Romain: Isten veled, világ); Morales (Roblès: A király nevében); Klinkó (Kerekes J.: Állami Áruház); Brissard (Lehár F.: Luxemburg grófja); Bóni (Kálmán I.: A csárdáskirálynő); Az utazó (Druon: Amerikából jöttem); Rudi (Eisemann M.: Bástyasétány 77.); Celesztin (Hervé: Nebáncsvirág); Fritz (Jacobi V.: Leányvásár); MacPhab (Gyulai-Gaál J.–Aszlányi K.–Karinthy F.: Hét pofon); Don Quijote (Vészi E.: Don Quijote utolsó kalandja); Doolittle (Lerner–Loewe: My Fair Lady); Zsupán (Kálmán I.: Marica grófnő); Worthing John (Wilde: Bunbury); Francia király (Kacsoh P.: János vitéz); Miska (Kálmán I.: A csárdáskirálynő); Tyukodi (Csurka I.: Szék, ágy, szauna); Torkos (Zsolt B.: Erzsébetváros); Sembrano (Malraux: A remény); Beöthy László (Kellér A.–Békeffy I.–Kazimír K.: Bal négyes páholy); Hippolit Pavlovics (Bulgakov–Elbert J.–Kazimír K.: Színházi regény); Dr. Váradi Endre (Karinthy F.: Házszentelő); Rozsnyai Sándor (Fedor Á.–Szilágyi Gy.–Rátonyi R.: Miss Arizona); Mihály (Harsányi Zs.: A bolond Ásvayné); Furdebin (Feydeau: A női szabó). F.R. Kálmán I.: A csárdáskirálynő; Molnár F.: A doktor úr; Lajtai L.: A régi nyár; Komjáthy K.: Ipafai lakodalom. Drámája: Miss Arizona (1981). Könyvei: Az operett csillagai (1967); Fejvadászat (1967); Ne vegyék komolyan! (1971); Akiket én szeretek (1983); Operett I–II. (1984); Szeretném, ha nevetnének (1985); Mulató a Nagymező utcában (1987); Kétszáz kedvenc közelről (1988); Botrányos malom (1988); Mindent bele! (1989); A Gálvölgyi (1990).

RÁTONYI RÓBERT