# Kotsis Iván id., dr.

(Arad, 1889. dec. 15.–Bp., 1980. jan.): építész, építészeti író. Építészmérnöki diplomát szerzett 1911-ben a Budapesti Műszaki Egyetemen, utána ösztöndíjasként az olasz és német építészetet tanulmányozta. Nagyszámú épületet tervezett, kezdetben neobarokk stílusban, később modern építészeti felfogásban. Életművében kiemelkedő jelentőségű oktatói munkássága. 1926–1949 között egyetemi tanár. Jelentős színházépítészeti munkái: az Erkel Színház átépítése (1959–62); a Soproni Színház átépítése (1970–75). Ybl-díjas. Szakirodalmi munkái közül jelentősek az olasz reneszánsz alaktant, tér- és homlokzati rendszereket ismertető művei, valamint tervgyűjteményei.