# Kasza Katalin

(Szeged, 1942. jún. 24.– ): énekesnő (szoprán). 1967-ben diplomázott a Zak-n. Ugyanebben az évben lett az Operaház magánénekese. A vezető drámai szopránok egyike, aki elsősorban nagy drámai szerepekben nyújt szenvedélytől fűtött alakításokat. 1968-ban a Szófiai Énekversenyen elnyerte a legjobb drámai alakítás díját. A kékszakállú herceg vára Juditjaként (Bartók Béla) Európa-szerte vendégszerepelt, hanglemezre is az ő közreműködésével rögzítették az operát. Nemzetközi hírnevét kiváltképp Wagner-szerepekkel alapozta meg. A londoni Covent Gardenben 1974–1976 között Brünnhildet (Wagner: A walkűr, Siegfried, Istenek alkonya) énekelte. 1980-tól az USA-ban is vendégszerepel. Liszt Ferenc-díjas (1974). F.Sz. Abigail (Verdi: Nabucco); Leonóra (Beethoven: Fidelio); Kundry (Wagner: Parsifal); Gertrud (Erkel F.: Bánk bán); Elektra (R. Strauss); Templomosasszony (Janaček: Jenufa).