# Egressy Béni; Egeresi Galambos, Egressy

(Sajókazinc, 1814. ápr. 21.–Pest, 1851. júl. 17.): énekes színész, zeneszerző, librettista, színműíró és fordító. Tanulmányait Miskolcon és Sárospatakon végezte. 1831-től tanított, majd 1834-ben színésznek állt, Kassán, Kolozsvárott játszott. 1835-ben Pesten a Várszínházban, 1837-től a Nemzeti Színház kórusában és kisebb prózai, később bariton szerepekben lépett fel. 1838-as itáliai tanulmányútja után kartanító is lett. 1843-ban a Szózat megzenésítésével elnyerte a Nemzeti Színház pályadíját. A Petőfi-versek első megzenésítője. Részt vett az 1848–49-es szabadságharcban, melynek leverése után menlevelet kapott és visszatért a Nemzeti Színházba, ahol haláláig tag volt. Népies műdalai zeneszerzőként is ismertté tették. Zenés- és prózai darabok fordítója. Erkel-operák librettistája (Báthory Mária, Hunyadi László, Bánk bán). Számos népszínmű zenéjét írta és állította össze. F.Sz. Figaro (Rossini: A szevillai borbély); Oloferno (Donizetti: Lucrezia Borgia). F.M. Tündérlak (szöveg); Két Sobri (szöveg és zene). – Ir. Bérczessi B. Gy.: Tollal – Lanttal – Fegyverrel (1986).