# Szabó Miklós

(Székesfehérvár, 1909. nov. 27.– ): énekes (tenor), zenei műfordító. Tanulmányait magánúton, Max Herzberg növendékeként végezte. 1937–38-ban a Városi Színház, 1941–45-ben az Operaház, 1946–48-ban a Vígopera, 1957–1969 között a Szegedi Nemzeti Színház magánénekese. Pályafutása során 68 szerepet énekelt, közöttük számos ősbemutatón és mo.-i bemutatón. Gyakran lépett fel oratórium- és dalesteken, de népdal- és operetténekesként is ismert. Zeneműfordítói tevékenysége kiemelkedő jelentőségű, mintegy 25 operát és oratóriumot – Händel: Rodelinda, Júdás Makkabeus; Sztravinszkij: A róka; Purcell–Britten: Tündérkirálynő; Prokofjev: Három narancs szerelmese; Hindemith: Mathis, a festő; Donizetti: Az ezred lánya; Weber: A bűvös vadász; Mozart: Idomeneo –, valamint számos dalt – Schubert, Schumann, Brahms, Respighi – és madrigált ültetett át magyarra. Liszt Ferenc-díjas (1956), érdemes művész (1961). F.Sz. Cavaradossi (Puccini: Tosca); Des Grieux (Puccini: Manon Lescaut); Alvaro (Verdi: A végzet hatalma).