# Felszeghy Mária

(Nagyszeben, 1909. aug. 6.–Kolozsvár, 1985. júl. 22.): színésznő. A SzAk elvégzése után 1937-ben a kolozsvári Thália Színházhoz szerződött, közben egy ideig Fekete Mihály társ.-ánál játszott. A háború után nyugdíjazásáig a kolozsvári Állami Magyar Színház tagja. A lírai szerepekben nyugtalan, modern nőket elevenített meg, karakterszerepekben a nőies vonásokat hangsúlyozta. F.Sz. Bese Anna (Kós K.: Budai Nagy Antal); Éva, Hippia (Madách I.: Az ember tragédiája); Lyon Lea (Bródy S.); Frigyesné (Bródy S.: A dada); Veta (Caragiale: Zűrzavaros éjszaka); Szidónia (Csiky G.: Buborékok).