# Mányik Ernesztina

(Vámosmikola, 1846–Bp., 1867. jún. 7.): énekes (mezzoszoprán). 1863 őszén Reményi Ede egy vidéki városban fedezte fel az akkor 15 éves leányt. 1864. ápr. 28-án lépett fel először a Nemzeti Színházban. Sikere és tudásvágya párizsi (1864: Rossininél) és itáliai (Corsinál) tanulásra sarkallták. Tanulmányai végeztével 1865-ben Astiban, majd Modenában lépett először a közönség elé. Itáliában maradhatott volna, de ő m. énekesnő akart lenni. A Nemzeti Színházban 1866. máj. 3-án Gounod Faustjának Márta szerepében óriási sikerrel lépett fel. További karrierjének korai halála vetett véget. Hangja érzés- és szenvedélyteljes volt, tele drámai erővel és érces tartóssággal; derült színezetű mezzoszoprán hang, amely az alsó G.-től a felső C-ig terjedt.