# Misoga László

(Bp., 1895. jún. 16.–Bp., 1969. ápr. 8.): színész. Rákosi Szidi színiiskolájában tanult. 1919-ben Nagykárolyban lépett színpadra. Erdélyben működött, 1922–1928 között Fekete Mihály társ.-ában. 1929-től 1931-ig a debreceni, 1931–32-ben a szegedi, 1932–1934 között a miskolci színház tagja volt. 1934-től 1944-ig Bp.-en a Komédiában játszott, amelynek 1940–1944 között műv.-i vez.-je volt. 1935-ben a Belvárosi, 1939-ben a Royal, a Városi, 1944–45-ben a Fővárosi Operettszínházban vendégszerepelt. 1945-ben a Vidám Varietében, az Új Színházban, 1946-ban a Sztálin Téri Nyári Színházban, a Béke Színházban, 1946–47-ben a Vidám Operett Színpadon és a Royal Revü Varietében, 1948-tól 1950-ig a Kamara Varietében, 1950–51-ben, majd 1957-től 1966-ig a Vidám Színpadon, 1952–1958 között a Madách, 1958-ban a Petőfi Színházban játszott. Táncoskomikusként kezdte pályáját, majd kitűnő karikírozó képességével, humorával a kabaréműfaj népszerű előadóművésze lett. F.Sz. Basil (Lehár F.: Luxemburg grófja); Zsupán (ifj. J. Strauss: A cigánybáró); Wandler (Hašek–Burian: Svejk); Rosencrantz (Sh.: Hamlet).