# Fajth Tibor, dr.

(Kiskunhalas, 1909. dec. 21.–Bp., 1975. máj. 13.): operaigazgató, zenei szakíró. Zeneszerzői tanulmányait jogi tanulmányaival párhuzamosan a Nemzeti Zenedében végezte 1930–1935 között Lajtha László irányításával. Zeneszerzői diplomáját jeles eredménnyel védte meg. 1958. szept.-től 1959. szept.-ig az Operaház megbízott ig.-jaként, 1959. okt.-től 1962. márc.-ig pedig ig.h.-ként működött. Kitűnő zenei és művészettörténeti, irodalmi tájékozottsága, empátiája, művészi érzéke, valamint közgazdasági és jogi felkészültsége e rövid igazgatói periódus alatt is az intézmény történetének egyik legnagyobb formátumú vezetői sorába emelte. Az olasz operatörténet kimagasló alakjairól írott monográfiái, valamint útikönyvei a hazai szakirodalom legnagyobb művei közé tartoznak. Művei: Giacomo Puccini (1958); Puccini (1977, Nádor T.-sal); Rossini (1962.).