# Kopácsy Juliska

(Komárom, 1871. febr. 13.–Bp., 1957. febr. 20.): énekesnő. Tanulmányait Bp.-en végezte. A Budai Színkörben Arzena (ifj. J. Strauss: A cigánybáró) szerepében mutatkozott be 1887-ben. 1888–89-ben Debrecenben játszott, majd a temesvár-budai társ. tagja volt, végül 1891-ben a Népszínház szerződtette. 1894-től fellépett Bécsben, Prágában, Hamburgban, Berlinben, 1897-ben New Yorkban, 1898-ban Szentpétervárott. Vendégként később is szerepelt a Népszínházban és vidéki színpadokon (Újvidék, Kolozsvár). Számos operettprimadonna-szerepet énekelt. Legnagyobb sikere a Szép Heléna (Offenbach) címszerepe volt. Operával is próbálkozott. Gazdag, hajlékony, képzett hangja, játéka mindenütt tetszést aratott. F.Sz. Fiametta (Suppé: Boccaccio); Carmen (Bizet); Olympia, Giulietta, Antónia (Offenbach: Hoffmann meséi); Rosalinda (ifj. J. Strauss: A denevér).