# Lieszkovszky Tibor

(Bp., 1896. nov. 9.–Bp., 1990. márc. 25.): balettművész, balettmester. Tanulmányait Guerra Miklósnál, Brada Edénél és Zőbisch Ottónál végezte. Az elegáns megjelenésű, csiszolt technikájú művész 1914-től 1922-ig volt az Operaház magántáncosa. 1922-től 1937-ig partnerével és feleségével, Kemény Melindával Nyugat-Európában turnézott. 1950-től 1975-ig a bp.-i VII. kerületi Táncművészeti Munkaközösség vezető balettanáraként tevékenykedett. F.Sz. Ferenc (Guerra M.: Coppélia); Józsi (Guerra M.: A törpe gránátos); Pán (Guerra M.: Prométheusz); Gigolo (Guerra M.: Pierette fátyola); Néger baba (Hassreiter: Babatündér). – Ir. Major R.: Kemény Melinda és L. T. (Táncművészet, 1990/10.).