# próbaterem

az előadásra való felkészülés folyamatában a közreműködő művészek csoportjainak gyakorlásához megfelelő környezetet biztosító helyiség. Nagyobb színházaknál több próbaterem van, amelyek méretükben és funkciójukban különbözőek. A nagy próbaterem alapterülete azonos a színpad hasznos alapterületével → háziszínpad. A zenekari próbaterem térfogatát, az alkalmazott burkoló anyagokat úgy választják meg, hogy kedvező akusztikai viszonyok jöjjenek létre. Az énekkari próbaterem padlója lépcsőzetesen emelkedő, akusztikailag ugyancsak körültekintő kialakítást igényel. A balett próbaterem belmagassága kb. 4 m, padlója különlegesen rugalmas, egyik oldala tükör, oldalfalánál kapaszkodórúd van.