# Keglevich István gr.

(Bécs, 1840. dec. 8.–Bp., 1905. máj. 29.): intendáns. Katona, majd országgyűlési képviselő volt. Először br. Podmaniczky Frigyes utódjaként 1886–1894 között volt a Nemzeti Színház és az Operaház intendánsa. Rendkívül művelt, a művészeteket kedvelő, értő és pártoló, ugyanakkor pompakedvelő, szeszélyes vezetője volt a színháznak. Autokrata vezetési módszere miatt nem tudta igazán elfogadtatni újításait, pl. a bérleti rendszer reformját (fiatal művészeket felléptető, a közönség kiszélesítését célzó olcsóbb bérleti előadások bevezetése), a historizáló irányzat megkövetelte díszletezés anyagi fedezetének szükségességét. 1888-ban lemondott tisztségéről. Elnökletével jött létre a Magyar Vígszínház Rt., amelynek sikerét látva 1898-ban ismét kinevezték az Operaház és a Nemzeti Színház intendánsának. 1902-ben – az együttesekkel, a vezetőkkel és színészekkel – kialakult konfliktusok miatt újból lemondott. Kardpárbajban halt meg.