# Gerster Etelka

(Kassa, 1855. jún. 25.–Pontecchio/Bologna, 1920. aug. 20.): énekesnő (szoprán), pedagógus. 1872-ben Kassán műkedvelő énekes volt. Bécsben Mathilde Marchesi növendékeként 1875-ben a Traviata (Verdi) címszerepében aratta első sikerét. Ezt követő diadalútja során, mint m. koloratúr énekesnő Európa és az USA operaszínpadain egyaránt hódított. Sokat tett Erkel Ferenc operáinak külföldi népszerűsítéséért. 1877 tavaszán a Nemzeti Színházban is fellépett vendégként. 1890-ben visszavonult az operaszínpadtól. 1892-ben Mo. több városában hangversenyezett. 1896–1897 között elismert énektanár volt Berlinben. F.Sz. Gilda (Verdi: Rigoletto); Lammermoori Lucia (Donizetti); Aida (Verdi); Ofélia (Thomas: Hamlet); Az Éj királynője (Mozart: A varázsfuvola); Gara Mária (Erkel F.: Hunyadi László); Elsa (Wagner: Lohengrin). F.M. Stimmführer (1906–1908).