# Nádor Jenő

(Bp., 1888. dec. 3.–Bp., 1955. nov. 18.): színész. Rákosi Szidi színésziskoláját végezte 1910-ben, majd 1911-től a Király Színház tagja lett 1922-ig. Közben 1916–17-ben a Népoperában vendégszerepelt, 1918-ban fellépett a Belvárosi Színházban és a Télikertben is. 1922–23-ban az Andrássy úti Színház tagja volt. 1923–1925 között a Fővárosi Operettszínházban lépett fel. 1924-ben Fedák Sárival az USA-ban vendégszerepelt. 1925–1928 között a Király Színház tagja, de 1927-ben a bécsi Carltheater is szerződtette. 1930-ban a kolozsvári m. színházhoz szerződött, 1930–34-ben a Budai Színkörben vendégszerepelt. 1935–1937, ill. 1942–1944 között Erdélyi Mihály fővárosi színházaiban játszott. 1949–51-ben a Fővárosi Varietében, 1951-ben a Kisvarietében szerepelt. Daliás termetű tenorista színész volt. Főleg bonviván szerepeket alakított. F.Sz. Edwin (Kálmán I.: A csárdáskirálynő); Bagó (Kacsoh P.: János vitéz); René (Fall: Pompadour); Paganini (Lehár F.); Sándor gróf (Kálmán I.: Ördöglovas).