# Kápolnai János; Kirchner

(?, 1842–Bp., 1907. dec. 11.): énekes (tenor). Első szerződése 1860-ban Szigeti Imre pozsonyi társulatához kötötte. Tizenöt évi vándorélete során a vidék egyik legjobb opera-, operett- és népszínmű-tenoristájává küzdötte fel magát. Az 1875-ben megnyíló pesti Népszínház azonnal szerződtette, és már az első évadban sikert aratott Lóránt (Huber: A király csókja) szerepében. Ettől kezdve Blaha Lujza, Pálmay Ilka, Hegyi Aranka oldalán vezető szerepeket játszott. 1884-ben Kolozsvárra szerződött, és ez időtől kezdve a színház kötelékében maradt. Mikor hangja kezdte fényét veszíteni, visszavonult a színpadtól. 1896-tól pénztáros, 1899-től haláláig a színház titkára volt. F.Sz. Ange Pitou (Lecocq: Angot asszony lánya); Pygmalion (Suppé: Szép Galathea); Grénicheux (Planquette: A corneville-i harangok); Paris (Offenbach: Szép Helena); Kékszakállú herceg (Offenbach); Barinkay (ifj. J. Strauss: A cigánybíró).

M.A. 1860–61: Pozsony, Székesfehérvár; 1863: Debrecen; 1863–66: Arad, Kolozsvár; 1866: Marosvásárhely; 1866–68: Kolozsvár; 1868–69: Arad; 1870–71: Szeged; 1872–73: Miklósy Gyula; 1873–74: Kolozsvár; 1874–75: Székesfehérvár; 1875–84: pesti Népszínház; 1884–1907: Kolozsvár.