# Mihályi Vilma; Vilcsi

(Bp., 1901. máj. 1.–Bp., 1967. márc. 19.): színésznő. Rákosi Szidi színésziskoláját végezte. 1919-ben a Munkások Gyermekszínházában, majd a Kollektív Színtársulatban, 1920–1922 között az Apolló Kabaréban, 1922-ben a Művész Színpadon szerepelt. Férjhez ment, s néhány évre visszavonult. 1930-tól Pozsonyban játszott. Az 1935–36-os évadot a Kamara Színházban töltötte. 1938–1941 között Felpéci Ihász Aladár társ.-ában, 1941–42-ben Miskolcon, 1942–1944 között Pécsett, 1944 őszén a Nemzeti, 1947-ben a Belvárosi, 1948-ban a Medgyaszay Színházban működött. 1948–49-ben a debreceni, 1949-től 1955-ig a kecskeméti Katona József, 1956–57-ben az egri Gárdonyi Géza, 1957-től 1960-ig a kaposvári Csiky Gergely Színház tagja volt. Minden szerepkörben foglalkoztatták. F.Sz. Kamilla (Szigligeti E.: Liliomfi); Pernelle-né (Molière: Tartuffe); Mirigy (Vörösmarty M.: Csongor és Tünde).