# Új Színpad

(1912): Budapesten, az Építőmunkások Székházában az Aréna (ma Dózsa György) út és a Dembinszky utca sarkán 1912 márc.-ában Bárdos Artúr és Révész Béla vezetésével, a szakszervezet támogatásával nyitó színház. Krúdy Gyula, Schnitzler, Strindberg, Heijermans drámái kerültek bemutatásra. A díszleteket Bíró Mihály, Rippl-Rónai József, Gulácsy Lajos festették. A vezető szerepeket Simonyi Mária, Judik Etel, Harmos Ilona, Markovics Margit, Pataki József, Gellért Lajos, Harsányi Rezső, Antalffy Sándor játszotta. Az Új Színpad Bárdos színházi törekvéseit reprezentálta, de tőke hiányában 1912 máj.-ában csődbe jutott. 1912 okt.-étől a helyiségben Kövessy Albert vezetésével a Kövessy Színpad játszott. Bíró Lajos, Sass Ede, Zinner Pál egyfelvonásosai után A. Schnitzler Körbe-körbe c. művét a rendőrség betiltotta. A vállalkozás okt. 30-án megbukott. A társ.-ban Forgács Rózsi, Gellért Lajos, Bodonyi Béla, Antalffy Sándor, Fehérváry Juliska, Harsányi Etel, D. Huszár Irén, Zádor Ilonka, Király Boriska, Varsa Gyula játszott. – Ir. Gajdó T.: Bárdos Artúr és az Ú. Sz. (Színháztudományi Szemle, 1988).