# Komlóssy Ilona; Komlósy

(Kolozsvár, 1884. ápr. 1.–Bp., 1967. aug. 19.): színésznő. Már 1890–91-ben fellépett Debrecenben. Rákosi Szidi színésziskoláját látogatta. 1895–96-ban Miskolcra, 1899–1903 között Pécsre szerződött: Tiszay Dezső társ.-ában naivaszerepeket alakított. Játszott még Brassóban, Sepsiszentgyörgyön, Kézdivásárhelyen, Mohácson és Aradon. 1903-ban vendégszerepelt a Nemzeti Színházban, 1903–1911 között a Vígszínház tagja volt. 1920-ban fellépett a Király Színházban. 1920–1925 között a Magyar, 1927–29-ben a Belvárosi Színházban működött. Ezután nem volt éves szerződésben, de 1931-ben fellépett a Városi Színházban, majd 1934–35-ben a Kamara Színház szerződtette. Szeretetre méltó természetességgel játszott. F.Sz. Bettina (Halévy: Constantin abbé); Katica (Meyer-Förster: Diákélet); Gyurkovics Mici (Herczeg F.: Gyurkovics lányok).