# Pathó István

(Szatmárököritó, 1935. júl. 25.– ): színész. 1956-ban diplomázott a Mezőgazdasági Akadémián. A debreceni Sztanyiszlavszkij Stúdió tagjaként játszotta Sós György Pettyes c. darabjának főszerepét. Ezután szerződtette Téry Árpád 1956-ban a debreceni Csokonai Színházhoz. 1958–59-ben az egri Gárdonyi Géza, 1959-től 1961-ig a Békés megyei Jókai Színházban szerepelt. Négy évet töltött a kecskeméti Katona József Színházban. 1965-től a Nemzeti Színház művésze. Sokoldalú színész. Jó hangja, mozgáskultúrája zenés szerepek eljátszására is alkalmassá teszi, de prózai karakterfigurákat is hitelesen ábrázol. Gyakran filmezik és szinkronizál. 1989-ben Jászai Mari-díjat kapott. F.Sz. Csipcsala (Zerkovitz B.: Csókos asszony); Rudi (Fényes Sz.: Maya); Balga (Vörösmarty M.: Csongor és Tünde); Brighella (Goldoni: Két úr szolgája); Angelus (Márai S.: A kassai polgárok); Jepihodov (Csehov: Cseresznyéskert); Simó Lázár (Tamási Á.: Énekes madár).