# Presser Gábor

(Bp., 1948. máj. 27.– ): zenész, zeneszerző. Zenei tanulmányait a Bartók Béla Zeneművészeti Szakközépiskolában végezte. Az Omega, majd a Locomotív GT rock együttesek tagja, ill. vezetője volt. 1978 óta a Vígszínház zenei vezetője. Több száz dalt komponált, írt filmzenét és színházi kísérőzenét. Lemezei jelentek meg itthon és külföldön. Erkel Ferenc-díjas (1977), érdemes művész (1990). Színpadi művei: Képzelt riport egy amerikai popfesztiválról (1973); Harmincéves vagyok (1975); Jó estét nyár, jó estét szerelem (1977); Sanda bohóc (1981); A próba (balett, 1982); A padlás (1987); A piros esernyő (1988); Csak az jöjjön, aki bírja (1990).