# Kardoss Géza; Kardos

(Tiszacsege, 1888. aug. 19.–South Bend, USA, 1955. aug. 5.): színész, színházigazgató. A SzAk-t 1909-ben végezte el. 1909-től 1911-ig Debrecenben, 1911–1914 között Krecsányi Ignác társ.-ában, 1915. jan.-tól 1920-ig a Vígszínházban játszott. 1920–1936 között Debrecenben, 1936–37-ben Kecskeméten, 1937-től 1939-ig Hódmezővásárhelyen volt ig. 1939–1942 között ún. cseretársulatot vezetett. 1940–1942 között a szegedi színházat igazgatta. 1942–43-ban az Új Magyar Színház tagja volt. 1944-ben a Madách és a Nemzeti Színházban játszott. 1944-ben Németországba, majd az USA-ba települt át. Mimikai képességével, kitűnő beszédkészségével elsősorban jellemszerepekben jeleskedett. Az egyik legjelesebb vidéki színig. volt. 1926–27-ben Rómában és Milánóban, 1928-ban Párizsban tett tanulmányutat. F.Sz. Rendőrtitkár (Molnár F.: Farsang); Liliom (Molnár F.); Színész (Gorkij: Éjjeli menedékhely); Sámson Mihály (Zilahy L.: Süt a nap); Főjegyző (Kádár L.–Solymosi I.: Ártatlanok); Brigode (Sardou: Szókimondó asszonyság).