# Titkos Ilona

(Kolozsvár, 1898. máj. 21.–Bp., 1963. máj. 22.): színésznő. A kereskedelmi iskola elvégzése után a fővárosba települt, és 1919-ben az Országos Színészegyesület színiiskoláját végezte, majd Bárdos Artúr a Belvárosi Színházhoz hívta. 1920–21-ben az Andrássy úti Színházhoz, 1921–22-ben és 1923–25-ben a Belvárosi Színházhoz, 1922–23-ban és 1925–1930 között a Magyar Színházhoz, végül 1930–1935 között a Vígszínházhoz szerződött. 1934–35-ben a Nemzeti Színházban lépett fel, majd 1935–37-ben újra a Magyar Színház tagja volt. Ezután szerződés nélkül maradt. 1942-ben a Madách Színházban egy szerepet játszott. 1944 végén letartóztatták, de hamarosan szabadlábra helyezték. 1945-ben az Új Színházban, 1945–1947 között Miskolcon lépett fel. 1948-ban a Magyar Színház hívta meg. Bár 1947–1959 között a Nemzeti Színház tagja volt, szerepet nemigen kapott, ezért 1955–57-ben Mészöly Tibor újra a Miskolci Nemzeti Színházhoz szerződtette. 1959-ben nyugdíjba vonult. Temperamentumos játékából, sajátos női vonzerejéből ösztönös tehetség, erő és egyszerűség áradt. A húszas években a „sex appeal” megtestesítője volt. Filmen is játszott. F.Sz. Mariska (Bíró L.: Mariska vagy a házasságkötés iskolája); Masa (Verneuil: Masa pénzt keres); Annie (Molnár F.: Játék a kastélyban); Anna (Langer: Külváros); Mme. Butkevics (Visnyevszkij: Feledhetetlen 1919); Warrenné (Shaw: Warrenné mestersége); Pearce-né (Shaw: Pygmalion); Halál (García Lorca: Vérnász); Prudencia (García Lorca: Bernarda Alba háza).

TITKOS ILONA