# Sándor Stefi

(Bp., 1895–?): színésznő. Rákosi Szidi színésziskoláját végezte, ahonnan vidékre szerződött. Első fellépte a Svihákok c. operettben volt. A fővárosban előbb a Royal Orfeum tagja, ahol ének- és táncszámaival egy új és eredeti egyéni zsánert teremtett és tett népszerűvé. Tagja volt Nagy Endre Modern Színpad Kabaréjának és az Apolló Kabarénak. Jól illeszkedett a kabaré műsorába Losonczy Dezső dalaival. Rövid idő múlva külföldre szerződött – Bécs, Berlin, Drezda, Nürnberg, Hamburg stb. –, nagy sikereket aratva. 1929-ben visszatért a Bethlen téri Színpadra, 1930-ban pedig ismét a Royal Orfeum közönsége fogadta megkülönböztetett szeretettel.